Chemiese verbinding kan kankerselle dalk stuit | Netwerk24
Deur Elsabé Brits 02 Augustus 2018 07:53
'n Suid-Afrikaanse kundige en haar span het 'n chemiese verbinding geïdentifiseer wat borskankerselle in hul spore stuit.
Prof. Annie Joubert, hoof van die departement fisiologie aan die Universiteit van Pretoria, sê hulle het gesoek na 'n verbinding wat nie soos chemo- en radioterapie ook gesonde selle doodmaak nie.
Prof. Annie Joubert Foto: UP
Daar is eers na moontlikhede gesoek op die rekenaar en uiteindelik is 90 chemiese verbindings geïdentifiseer. Hulle het besluit op een, afkomstig van estrogeen, genaamd 17 beta-estradiol.
Joubert sê hulle het daarna 'n farmaseutiese maatskappy gevra om die chemiese verbinding te sintetiseer sodat hulle dit op sellyne, onder meer op 'n kontrole en op bors-, serviks- en esofaguskanker kon toets.
Die chemiese verbinding stop die groei van kanker en die vorming van nuwe bloedtoevoer sonder om die gesonde selle te benadeel.
Wanneer die verbinding bygevoeg word, kan die selle nie verdeel nie (mitose) en die DNS van die sel raak gefragmenteer en die sel sterf (apoptose).
Joubert verduidelik dat dit die ideale manier is om kankerselle dood te maak eerder as wanneer selle weens inflammasie doodgaan.
Reeds ná twee uur het die selle stres getoon en 24 uur later het die morfologie van die selle begin verander. Die gedagte is ook 'n laer dosis, en minder gereeld.
Sy sê daar is pas begin met die dierestudie, wat die volgende stap is, voordat kliniese toetse op mense moontlik in die toekoms gedoen kan word.